Dada Morero

Sello Enoch Dada Morero is 'n Suid-Afrikaanse politikus wat sedert 16 Augustus 2024 die burgemeester van  Johannesburg is, 'n pos wat hy voorheen vir 25 dae beklee het, van 30 September 2022 tot 25 Oktober 2022 toe die voormalige burgemeester, Mpho Phalatse, heraangestel is d.m.v. die howe. Morero is die streekvoorsitter van die African National Congress in Johannesburg.

Politieke loopbaan
Morero is 'n voormalige COSAS (Congress of the South African Students) studenteleier. Hy het voorheen vir twee termyne gedien as die streeksekretaris van die African National Congress in Johannesburg. Op 5 Junie 2022 het Morero die adjunk-streekvoorsitter Eunice Mgcina verslaan om die volgende streeksvoorsitter van die ANC te word, met 153 stemme teenoor Mgcina se 143 stemme.

Ná die ineenstorting van die DA-geleide koalisieregering in die Stad Johannesburg en die daaropvolgende verwydering van die DA-burgemeester Mpho Phalatse in 'n mosie van wantroue, is Morero op 30 September 2022 tot burgemeester verkies. Hy is verkies met die hulp van die DA se voormalige koalisievennote, die Patriotiese Alliansie en die Congress of the People. Hy is die volgende dag in die amp beëdig.  Op 25 Oktober 2022 het die Suid-Gautengse Hooggeregshof beslis dat sy verkiesing as burgemeester onwettig was, en Phalatse as burgemeester met onmiddellike effek heringestel.
Phalatse is uiteindelik in Januarie 2023 as burgemeester uitgestem en vervang met Thapelo Amad van die Al Jama-ah-party; Morero is deur Amad as lid van die Burgemeesterskomitee vir Finansies aangestel. Amad het later in April 2023 as burgemeester bedank en is die volgende maand vervang met mede-Al Jama-ah-raadslid Kabelo Gwamanda; Morero het gebly as MMC vir Finansies.

Cyril Ramaphosa, ANC-president en -president van Suid-Afrika, het op 21 Augustus 2023 tydens 'n toespraak by 'n ANC-geleentheid in Gauteng gesê Morero moet weer burgemeester van die metro wees.

Op 16 Augustus 2024 is Morero vir 'n tweede, nie-opeenvolgende, termyn as Johannesburgse burgemeester verkies, wat Kabelo Gwamanda vervang.

Verwysings

Kategorie:Lewende mense
Kategorie:Suid-Afrikaanse politici
Kategorie:Suid-Afrikaanse burgemeesters